CELEX: 62013CN0171
Language: bg
Date: 2013-04-08 00:00:00
Title: Дело C-171/13: Преюдициално запитване, отправено от Centrale Raad van Beroep (Нидерландия) на 8 април 2013 г. — Raad van bestuur van het Uitvoeringsinstituut werknemersverzekeringen (Uwv)/M.S. Demirci и др.

22.6.2013   
            
            
               BG
            
            
               Официален вестник на Европейския съюз
            
            
               C 178/4
            
         Преюдициално запитване, отправено от Centrale Raad van Beroep (Нидерландия) на 8 април 2013 г. — Raad van bestuur van het Uitvoeringsinstituut werknemersverzekeringen (Uwv)/M.S. Demirci и др.
   (Дело C-171/13)
   2013/C 178/08
   Език на производството: нидерландски
   
      Запитваща юрисдикция
   
   Centrale Raad van Beroep
   
      Страни в главното производство
   
   
      Жалбоподател: Raad van bestuur van het Uitvoeringsinstituut werknemersverzekeringen (Uwv)
   
      Ответници: M. S. Demirci, D. Cetin, A. I. Önder, R. Keskin, M. Tüle, A. Taskin
   
      Преюдициални въпроси
   
   
               1.
            
            
               Като се вземе предвид член 59 от Допълнителния протокол (1), трябва ли член 6, параграф 1 от Решение № 3/80 (2) да се тълкува в смисъл, че не допуска правна уредба на държава членка като член 4a TW (3), съгласно която отпуснатото на основание националното право допълнително обезщетение се премахва, когато получателите на това обезщетение вече не живеят на територията на тази държава, дори когато получателите са придобили гражданството на приемащата държава, като обаче са запазили турското си гражданство?
            
         
               2.
            
            
               В случай че при отговора на първи въпрос Съдът достигне до извода, че заинтересованите лица могат да се позоват на член 6, параграф 1 от Решение № 3/80, но в ограничена степен поради действието на член 59 от Допълнителния протокол: следва ли тогава член 59 от Допълнителния протокол да се тълкува в смисъл, че той не допуска допълнителното обезщетение да продължава да се изплаща на турски граждани в качеството на заинтересовани лица от момента, в който гражданите на Съюза вече не могат да претендират това обезщетение на основание на правото на Съюза, дори когато на основание на националното право гражданите на Съюза са получавали по-дълго време съответното обезщетение?
            
         
      (1)  Допълнителен протокол, подписан на 23 ноември 1970 г. и сключен, одобрен и утвърден от името на Общността с Регламент (ЕИО) № 2760/72 на Съвета от 19 декември 1972 г. (ОВ L 293, стр. 1; Специално издание на български език 2007 г., глава 11, том 1, стр. 37).
   
      (2)  Решение № 3/80 на Съвета по асоцииране ЕИО—Турция от 19 септември 1980 г. за прилагането на схемите за социално осигуряване на държавите — членки на Европейските общности, към турските работници и членовете на техните семейства (ОВ 1983, C 110, стр. 60).
   
      (3)  Toeslagenwet (Закон за допълнителните обезщетения).